Steve Hofmeyr vra om verskoning oor uitlatingsSteve Hofmeyr (Foto: Maroela Media) Die bekende sanger Steve Hofmeyr het Saterdagaand erken die uitlatings oor lede van die LGBTQ+-gemeenskap wat hy op sosiale media gemaak het, het “baie ontsteltenis veroorsaak” en om verskoning daarvoor gevra. Hofmeyr het sy verskoning op sy Facebookblad gemaak, twee dae voor hy en die Menseregtekommissie (MRK) ŉ skikkingsbevel in die hof aangaan. Dr. Eileen Carter, hoof van die Menseregtekommissie (MRK) in die Oos-Kaap, het aan Maroela Media bevestig die skikking sal Maandag in die gelykheidshof in Gqeberha ŉ bevel van die hof gemaak word. Die klagte teen Hofmeyr is dan gevolglik dienooreenkomstig afgehandel. Die MRK sal eers daarna volledig kommentaar oor die saak kan lewer, het Carter gesê. Die MRK het Hofmeyr in Junie verlede jaar voor die gelykheidshof gedaag oor sy omstrede uitlating oor lede van die LGBTQ+-gemeenskap wat hy op sosiale media gemaak het. Dit volg nadat OUT LGBT Well-being in Gqeberha die uitlating as ŉ moontlike menseregteskending uitgewys het. “Ek erken dat die opmerkings wat tot die gelykheidshofverrigtinge gelei het skadelik was vir lede van die LGBTQ+-gemeenskap,” het Hofmeyr geskryf. “Ek betreur die seer en aanstoot wat veroorsaak is weens die opmerkings en vra onvoorwaardelik om verskoning aan lede van die LGBTQ+-gemeenskap, asook enige ander lid van die publiek wat aanstoot oor my kommentaar geneem het.” Kyk na Hofmeyr se onlangse onderhoud met Maroela Media oor dié saak, asook die onlangse MSC-debakel hier.